Source: http://old.fbp.uniag.sk/35/studijne-predpisy/
Timestamp: 2018-01-22 12:18:11+00:00
Document Index: 16122006

Matched Legal Cases: ['§ 15', '§ 52', '§ 53', '§ 55', '§ 56', '§ 58', '§ 54', '§ 58', '§ 57', '§ 53', '§ 58', '§ 58', '§ 92', '§ 92', '§ 113', '§ 92', '§ 113', '§ 62', '§ 92', '§ 113', '§ 66', '§ 64', '§ 69', 'čl. 14', '§ 63', '§ 65', '§ 72', '§ 87', '§ 54', '§ 54', '§ 109', '§ 54', '§ 92', '§ 73', '§ 109', '§ 109', '§ 92']

FBP: Študijné predpisy
Úvod > Štúdium > Študijné predpisy
I. Poslanie a úlohy SPU
Slovenská poľnohospodárska univerzita v Nitre (ďalej len „SPU“) je vrcholnou vzdelávacou a vedeckou ustanovizňou, ktorej hlavnou úlohou je poskytovanie vysokoškolského vzdelávania na základe vedeckých poznatkov v oblasti poľnohospodárstva a v príbuzných vedných oblastiach a tvorivé vedecké bádanie. Jej poslaním je zabezpečenie vzdelávania, výskumu a poradenstva tak, aby vytvárala a prenášala poznatky potrebné na rozvoj poľnohospodárstva a príbuzných vedných oblastí, rozvoj vidieka na Slovensku, s celkovým prepojením na medzinárodné spoločenstvo. Svoje poslanie napĺňa výchovou odborníkov s najvyšším vzdelaním, vysokými morálnymi zásadami, občianskou a spoločenskou zodpovednosťou, výchovou v duchu hodnôt demokracie, humanizmu a tolerancie.
SPU a jej fakulty poskytujú vysokoškolské vzdelávanie v rámci akreditovaných študijných programov (ďalej len „ŠP“) uskutočňovaných v troch stupňoch: prvý -bakalársky, druhý - inžiniersky a tretí - doktorandský študijný program.
II. Bakalárske a inžinierske študijné programy
Študijný poriadok bakalárskych a inžinierskych študijných programov SPU je vydaný v zmysle § 15 ods. 1 písm. b) zákona č. 131/2002 Z.z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) a Štatútu SPU ako vnútorný predpis SPU.
Tento študijný poriadok je záväzný pre všetkých študentov bakalárskych a inžinierskych študijných programov vo všetkých formách štúdia, pre všetkých vysokoškolských učiteľov a ostatných účastníkov pedagogického procesu uskutočňovaného na SPU a jej fakultách v rámci akreditovaných študijných programov
Študenti prijatí podľa predchádzajúcich predpisov sú študenti prijatí pred účinnosťou zákona, t. j. pred 1. 4. 2002.
Bakalársky druh štúdia podľa predchádzajúcich predpisov sa považuje za štúdium študijného programu prvého stupňa, inžiniersky druh štúdia podľa predchádzajúcich predpisov sa považuje za štúdium študijného programu druhého stupňa. Ustanovená dĺžka štúdia podľa predchádzajúcich predpisov sa považuje za štandardnú dĺžku štúdia podľa zákona v znení účinnom od 1. 9. 2007.
Študijný odbor, študijný program a spoločné študijné programy
ŠP uskutočňované na SPU odborne aj organizačne zabezpečuje SPU, ŠP uskutočňované na fakultách odborne aj organizačne zabezpečujú fakulty. Zodpovednosť za realizáciu a kvalitu pedagogickej činnosti pri uskutočňovaní študijných programov má SPU alebo fakulta, ktorá je spôsobilá uskutočňovať akreditovaný študijný program.
Právo rozhodovať alebo konať vo veciach vymedzených týmto študijným poriadkom má kompetentný orgán, ktorým sa rozumie rektor SPU pri študijných programoch uskutočňovaných na SPU a dekan fakulty pri študijných programoch uskutočňovaných na fakulte (ďalej len „kompetentný orgán“).
SPU poskytuje vysokoškolské vzdelávanie v študijných odboroch, zaradených v sústave študijných odborov, ktorú spravuje Ministerstvo školstva SR. Študijný odbor sa vymedzuje obsahom, ktorý charakterizujú najmä oblasti a rozsah vedomostí, schopností a zručností, ktoré profilujú absolventa.
SPU a jej fakulty uskutočňujú štúdium v akreditovaných ŠP v jednom študijnom odbore alebo v kombinácii dvoch študijných odborov. Ak sú oba študijné odbory v ŠP zastúpené približne rovnako, ide o medziodborové štúdium, inak je jeden odbor hlavný a druhý je vedľajší.
ŠP je súbor vzdelávacích činností: prednášok, seminárov, cvičení, tutoriálov, exkurzií, laboratórnych prác, praxí, záverečných (bakalárskych, diplomových, dizertačných) prác a súbor pravidiel zostavený tak, aby ich úspešné absolvovanie umožnilo získať vysokoškolské vzdelanie. ŠP sa uskutočňujú v troch stupňoch uvedených v I. ods. 2 tohto študijného poriadku, ktoré sú ukončené štátnou skúškou. Súčasťou štúdia podľa každého študijného programu je aj záverečná práca.
SPU môže v spolupráci s inými vysokými školami vrátane zahraničných vysokých škôl zabezpečovať spoločné študijné programy, a to na základe dohody, ktorá vymedzí podmienky spolupráce. V dohode sa najmä určia podmienky prijatia na spoločný študijný program, podmienky jeho absolvovania, podrobnosti o organizácii štúdia, udeľovanom akademickom titule a podrobnosti o dokladoch o skončení štúdia. Študent prijatý na štúdium spoločného študijného programu je počas štúdia študentom všetkých spolupracujúcich vysokých škôl. Dohoda o spoločných študijných programoch upraví tiež platnosť vnútorných predpisov vysokých škôl pre študentov spoločných študijných programov a rozhodovanie o ich akademických právach a povinnostiach v súlade s vnútornými predpismi vysokej školy a právnymi predpismi štátu, v ktorom sa štúdium uskutočňuje.
Bakalársky študijný program (ďalej len „BŠP“) - študijný program prvého stupňa - sa zameriava na získanie teoretických a praktických poznatkov založených na súčasnom stave vedy, na praktické použitie pri výkone povolania alebo pri pokračovaní v nadväzujúcom vysokoškolskom štúdiu. Štandardná dĺžka štúdia pre BŠP vrátane praxe je najmenej tri a najviac štyri akademické roky.
BŠP je ukončený štátnymi skúškami. Obhajoba bakalárskej práce patrí medzi štátne skúšky.
Absolventi BŠP získavajú vysokoškolské vzdelanie prvého stupňa a udeľuje sa im akademický titul „bakalár“ (v skratke „Bc.“) podľa § 52 ods. 5 zákona.
Inžiniersky študijný program (ďalej len „IŠP“) - študijný program druhého stupňa - sa zameriava na získanie teoretických a praktických poznatkov založených na súčasnom stave vedy a na rozvíjaní schopnosti ich uplatňovania pri výkone povolania alebo pri pokračovaní v nadväzujúcom doktorandskom štúdiu. Štandardná dĺžka štúdia pre IŠP vrátane praxe je najmenej jeden rok a najviac tri akademické roky tak, aby celková štandardná dĺžka štúdia podľa bakalárskeho študijného programu a nadväzujúceho inžinierskeho študijného programu v tom istom alebo príbuznom študijnom odbore bola spolu najmenej päť rokov.
IŠP je ukončený štátnymi skúškami a obhajobou diplomovej práce. Obhajoba diplomovej práce patrí medzi štátne skúšky.
Absolventi IŠP získavajú vysokoškolské vzdelanie druhého stupňa a udeľuje sa im akademický titul "inžinier" (v skratke Ing.) podľa § 53 ods. 5 zákona.
Študent si môže podľa vlastného výberu zvoliť nad rámec určený svojím študijným programom aj ďalšie predmety zo skupiny predmetov povinne voliteľných alebo výberových. Povinnosti vyplývajúce zo študijného plánu sú pre študenta záväzné, a to aj vtedy, keď si niektorý predmet zvolil (zapísal do výkazu o štúdiu) nad rámec povinností predpísaných študijným programom.
Na poskytovanie poradenskej služby pri zostavovaní študijných plánov pôsobia na SPU a fakultách študijní poradcovia, ktorých vymenúva z radov vysokoškolských učiteľov kompetentný orgán.
Úlohou študijného poradcu je usmerňovať študentov pri zostavovaní svojich študijných plánov (voľba predmetov, časová následnosť, kreditové hodnotenie, možnosti absolvovania časti študijného programu na inej fakulte alebo vysokej škole, atď.).
O počte študijných poradcov pre daný študijný program rozhoduje kompetentný orgán na základe počtu študentov, ktorí sú na tento študijný program zapísaní.
Súbežné štúdium
Študent môže okrem študijného programu, na ktorý bol prijatý, študovať ďalší ŠP na vlastnej alebo inej fakulte SPU, prípadne študijný program uskutočňovaný na SPU.
Všeobecné podmienky prijatia uchádzačov na štúdium v jednotlivých študijných programoch a prijímacieho konania stanovuje § 55, § 56 a § 58 zákona. Uchádzač o štúdium spoločného študijného programu musí spĺňať aj podmienky určené v dohode podľa § 54a zákona a uchádzač o štúdium v rámci akademickej mobility musí spĺňať aj podmienky výmenného programu podľa § 58a zákona.
SPU (pri študijnom programe uskutočňovanom na SPU) alebo fakulta (pri študijnom programe uskutočňovanom na fakulte) môže určiť na prijatie na štúdium ďalšie pod- mienky s cieľom zabezpečiť, aby sa na štúdium dostali uchádzači, ktorí prejavia najvyššiu mieru schopností a predpokladov v zmysle § 57 zákona.
SPU alebo fakulta, ak sa študijný program uskutočňuje na fakulte, zverejní včas, najneskôr do 20. septembra v akademickom roku, ktorý predchádza akademickému roku, v ktorom sa má štúdium začať, ak ide o bakalársky študijný program alebo študijný program podľa § 53 ods. 3 zákona, a pri ostatných študijných programoch najneskôr dva mesiace pred posledným dňom určeným na podanie prihlášok, lehotu na podanie prihlášok na štúdium, podmienky prijatia podľa odseku 2 tohto článku, termín a spôsob overovania ich splnenia, a ak je súčasťou overovania schopností na štúdium prijímacia skúška, aj formu a rámcový obsah skúšky a spôsob vyhodnocovania jej výsledkov. Tieto skutočnosti sa musia zverejniť na úradnej výveske SPU alebo fakulty. Rovnakým spôsobom musí SPU alebo fakulta zverejniť aj informáciu o počte uchádzačov, ktorý plánuje prijať na štúdium príslušného študijného programu.
Uchádzač, ktorý dostal rozhodnutie o neprijatí na štúdium, môže podať žiadosť o preskúmanie tohto rozhodnutia. Žiadosť sa podáva orgánu, ktorý rozhodnutie vydal, v lehote do ôsmich dní odo dňa jeho doručenia.
Ak uchádzač neprejaví o štúdium záujem, alebo neposkytne informáciu, či sa na štúdium zapíše v čase určenom SPU alebo fakultou, zanikne mu právo zapísať sa na štúdium daného študijného programu. SPU alebo fakulta zruší rozhodnutie, ktorým nebol ďalší uchádzač v poradí podľa výsledkov prijímacieho konania na štúdium prijatý, a vydá nové rozhodnutie o jeho prijatí na štúdium.
SPU alebo fakulta môže prijať na časť štúdia aj študenta inej vysokej školy vrátane zahraničnej vysokej školy a vysokej školy z tretieho štátu bez prijímacieho konania v súlade s podmienkami výmenného programu alebo na základe zmluvy medzi prijímajúcou vysokou školou a vysielajúcou vysokou školou.
Oznámením rozhodnutia o prijatí na štúdium podľa § 58 ods. 7 zákona vzniká uchádzačovi právo na zápis na štúdium v konkrétnom akreditovanom študijnom programe. Termín, miesto a spôsob zápisu uchádzačov určí kompetentný orgán a oznámi ho prijatým uchádzačom.
Právo uchádzača na zápis na štúdium zaniká, ak na otázku SPU alebo fakulty, či sa zapíše na štúdium (§ 58 ods. 9 zákona), odpovie záporne, alebo neodpovie do termínu určeného SPU alebo fakultou.
Študent pri nástupe na vysokoškolské štúdium skladá akademický sľub. Sľub skladá pri slávnostnej imatrikulácii.
Ak sa na študenta vzťahuje povinnosť uhradiť školné za súbežné štúdium podľa § 92 ods. 5 zákona, je študent povinný rozhodnúť sa, v ktorom študijnom programe bude v príslušnom akademickom roku študovať bezplatne, ak má na bezplatné štúdium nárok a svoje rozhodnutie písomne oznámiť SPU najneskôr do 30. septembra príslušného akademického roka. V prípade úhrady školného na SPU, je študent povinný preukázať jeho zaplatenie najneskôr do 31. októbra príslušného akademického roka.
Ak sa na študenta vzťahuje povinnosť uhradiť školné za prekročenie štandardnej dĺžky štúdia podľa § 92 ods. 6 alebo § 113a ods. 10 zákona, je povinný preukázať SPU jeho zaplatenie najneskôr do 31. októbra príslušného akademického roka.
Ak povinnosť uhradiť školné vznikne študentovi podľa § 92 ods. 9 alebo § 113a ods. 11 zákona počas akademického roka, uhradí adekvátnu časť určeného školného podľa počtu mesiacov zostávajúcich do skončenia príslušného akademického roka.
Štúdium na SPU sa uskutočňuje v dennej alebo v externej forme štúdia.
V oboch formách štúdia sa ŠP môže uskutočňovať:
Prezenčná metóda štúdia predpokladá pravidelnú účasť študentov na prednáškach, cvičeniach, seminároch a ďalších vzdelávacích aktivitách, ktoré sú obsahom študijného plánu.
Dištančná metóda nahrádza priamy kontakt učiteľa so študentom komunikáciou prostredníctvom informačných a komunikačných prostriedkov, najmä prostredníctvom počítačových sietí.
Kombinovaná metóda vychádza z prezenčnej metódy štúdia s tým, že predpokladá vyšší podiel samostatného štúdia.
Na SPU sa realizuje flexibilný systém štúdia s kreditovým hodnotením predmetov v súlade so zásadami Európskeho systému prenosu kreditov (European Credit Transfer System - ECTS) § 62 zákona a vyhlášky MŠ SR č.614//2002 Z.z. o kreditovom systéme štúdia.
1.	Rozloženie kreditov si volí študent individuálne s ohľadom na podmienky uvedené v článku 23 ods. 2 tohto študijného poriadku, pričom predĺženie štúdia nad štandardnú dĺžku je spojené s úhradou školného v zmysle § 92 ods. 6 a § 113a ods. 10 zákona.
Štúdium v jednom akademickom roku sa člení na dva semestre.
Semester trvá spravidla 14 týždňov. Organizácia výučby v semestroch a obdobie na vykonanie skúšok sa riadi harmonogramom, ktorý pre daný akademický rok stanoví rektor SPU.
Základnými vzdelávacími činnosťami sú prednášky, semináre, cvičenia, konzultácie, tutoriály, záverečné práce, exkurzie, samostatné štúdium a praxe. Všetky tieto činnosti zabezpečujú tie katedry, ktoré sú v danej oblasti kompetentné a realizujú výučbu predmetov s príslušným obsahom aj v iných študijných programoch, a to bez ohľadu na ich formálne fakultné začlenenie.
Prednášky zabezpečujú učitelia vo funkciách profesor a docent. Vedenie prednášok z vybraných kapitol so súhlasom kompetentného orgánu môžu zabezpečovať aj odborní asistenti, vedeckí pracovníci, významní externí odborníci a hosťujúci zahraniční učitelia.
Katedry organizujú pre študentov konzultácie. Konzultačné hodiny sú zverejňované na príslušnej katedre.
Gestor predmetu spracuje časový harmonogram a v prvom týždni semestra zverejní konkrétne informácie o výučbe predmetu a obsahový program prednášok a cvičení, pod- mienky pre udelenie zápočtu, požiadavky ku skúške, povinné a odporúčané tituly študijnej literatúry.
Dĺžka vyučovacej hodiny na všetkých fakultách SPU je 45 minút.
Účasť študentov na prednáškach, cvičeniach, seminároch, tutoriáloch, praxiach, exkurziách a ďalších formách výučby je povinná. Kompetentný orgán môže v odôvodnených prípadoch určiť výnimky.
Povinnosťou študenta je prihlásiť sa na výučbu predmetov v súlade so študijným programom a platným rozvrhom hodín.
Predmet končí zápočtom alebo zápočtom a skúškou.
Študent, ktorý sa zo zdravotných či iných vážnych dôvodov nemohol zúčastniť povinnej výučby v rozsahu väčšom, ako to stanovuje gestor predmetu v podmienkach pre udelenie zápočtu, a študent chce uzavrieť predmet v danom akademickom roku, môže požiadať gestora predmetu o náhradný spôsob splnenia predpísaných podmienok pre udelenie zápočtu a zloženie skúšky. Gestor predmetu posudzuje a rozhoduje o žiadosti študenta. Ak študent žiadosť gestorovi nepredloží, predmet sa bude v danom akademickom roku považovať za neukončený.
Zápočet sa udeľuje za aktívnu účasť na výučbe a splnenie podmienok určených gestorom v pedagogickej dokumentácii predmetu na začiatku semestra. Udelenie zápočtu vyznačí učiteľ do výkazu o štúdiu zápisom „započítané“, dátumom zápisu a svojím podpisom spravidla v zápočtovom týždni.
Študentovi, ktorému nebol udelený zápočet, môže vyučujúci povoliť splnenie podmienok pre udelenie zápočtu v náhradnom termíne, ktorý mu určí tak, aby študent mohol vykonať skúšku v skúšobnom období príslušného semestra.
Udelené zápočty zaznamená vyučujúci bez odkladu v knihe skúšok a v informačnom systéme Študent (ďalej len „ISŠ“).
Skúškou sa preverujú vedomosti študenta z príslušného predmetu a jeho schopnosť tvorivým spôsobom prezentovať nadobudnuté teoretické a praktické poznatky.
Skúška môže byť ústna, písomná, praktická alebo kombinovaná. Pre študentov so zdravotným postihnutím sa môže forma skúšky modifikovať podľa druhu postihnutia. Skúška sa koná v jeden deň a jej výsledok sa študentovi oznámi spravidla v deň konania skúšky.
Právo skúšať majú učitelia vo funkciách profesorov a docentov, prípadne vyučujúci, ktorí predmet prednášali, výnimočne iní učitelia so súhlasom vedúceho príslušnej katedry. Formu skúšky stanovuje gestor predmetu.
Študenti môžu skúšky vykonávať v skúškovom období určenom v harmonograme výučby, najdlhšie do 31. augusta daného akademického roka. Vo výnimočných prípadoch môže kompetentný orgán individuálne povoliť predĺženie skúškového obdobia najneskôr do začiatku výučby bezprostredne nasledujúceho akademického roka.
Termíny, čas a miesto konania skúšky je skúšajúci povinný zverejniť cez ISŠ najneskôr 2 týždne pred ukončením semestra. Počet vypísaných termínov musí byť primeraný počtu študentov a ustanoveniam článku 15 ods. 1 tohto študijného poriadku, rovnomerne rozložený počas celého skúškového obdobia.
Študent sa na skúšku povinne prihlasuje cez ISŠ.
Účasť na skúške je podmienená získaním zápočtu.
V prípade, že sa študent na skúšku bezdôvodne nedostaví a do troch dní sa riadne neospravedlní, je klasifikovaný stupňom FX (4).
Skúšky sa hodnotia podľa klasifikačnej stupnice ECTS (pozri tabuľku Hodnotiace stupnice vedomostnej úrovne) a do výkazov o štúdiu skúšajúci zapisuje klasifikačný stupeň takto: A (1), B (1,5), C (2), D (2,5), E (3). Klasifikačný stupeň FX (4) sa do výkazu o štúdiu nezapisuje.
Hodnotiaca stupnica vedomostnej úrovne
Študijné výsledky (slovné a percentuálne vyjadrenie zvládnutia problematiky) Klasifikačný stupeň Známka
vynikajúce 93-100 % A výborne / excellent 1
nadpriemerné 86-92 % B veľmi dobre / very good 1,5
priemerné 79-85 % C dobre / good 2
prijateľné 72-78 % D uspokojivo / satisfactory 2,5
spĺňajú iba minimálne kritériá 64-71 % E dostatočne / sufficient 3
nespĺňajú ani minimálne kritériá ? 63 % FX nedostatočne / fail 4
Študent získa kredity za predmet, ak jeho výsledky boli ohodnotené niektorým z klasifikačných stupňov A až E.
Na hodnotenie študijných výsledkov sa používa vážený študijný priemer. Vypočíta sa tak, že sa pre všetky študentom zapísané predmety za hodnotené obdobie spočítajú súčiny kreditového ohodnotenia a numerickej hodnoty známky a vydelia sa súčtom kreditov získaných za dané obdobie.
Výsledky skúšok vrátane známky nedostatočne (4) zaznamenáva skúšajúci bez odkladu po vykonaní skúšky do knihy skúšok a do ISŠ.
Doklady o písomnej skúške sú archivované na katedre po dobu jedného roka.
Študent, ktorý na riadnom termíne skúšky bol hodnotený známkou nedostatočne (4), má nárok na dva opravné termíny. Študent má právo na opravný termín aj pri inej klasifikácii ako nedostatočne (4). So súhlasom kompetentného orgánu si môže študent klasifikačný stupeň už absolvovanej skúšky opraviť len na záver príslušného stupňa štúdia najviac z dvoch predmetov.
Na žiadosť študenta alebo skúšajúceho sa môže opravná skúška v zmysle ods. 1 tohto článku konať pred trojčlennou komisiou. Zloženie trojčlennej komisie navrhuje vedúci katedry a podlieha schváleniu kompetentného orgánu.
Zápis do ďalšej časti štúdia
Študent môže byť zapísaný do ďalšej časti štúdia, ak v predchádzajúcom akademickom roku získal minimálne 48 kreditov.
Predpísaným spôsobom neukončené povinné, povinne voliteľné a výberové predmety v súhrnnej výške 12 kreditov si študent môže opätovne zapísať v nasledujúcej časti štúdia. Študent si môže namiesto neukončeného výberového predmetu zapísať iný výberový predmet, alebo v prípade, že dosiahol dostatočný počet kreditov, nemusí si zapísať žiadny výberový predmet. Po druhom neúspešnom pokuse o absolvovanie povinného a povinne voliteľného predmetu je študent vylúčený zo štúdia v zmysle § 66 ods. 1 písm. c) zákona.
Termíny zápisu stanoví kompetentný orgán podľa harmonogramu výučby príslušného akademického roka. Študent je povinný zapísať sa do nasledujúcej časti štúdia v tomto termíne. Ak sa študent nedostaví na zápis, SPU alebo fakulta písomne vyzve študenta na dostavenie sa k zápisu v lehote desiatich pracovných dní od doručenia tejto výzvy.
Ak sa študent po doručení výzvy v určenej lehote k zápisu nedostaví a ani nepožiada o predĺženie tejto lehoty pre zdravotné dôvody, ktoré mu bránia dostaviť sa na zápis, deň, do ktorého sa mal študent zapísať do ďalšieho obdobia štúdia, sa považuje za deň, v ktorom študent zanechal štúdium.
Pri zápise študent predkladá na kontrolu výkaz o štúdiu študijnému oddeleniu fakulty (SPU). Zápis sa vyznačuje vo výkaze o štúdiu a v preukaze študenta.
Opakovanie predmetov z predchádzajúcej časti štúdia
Študent, ktorý v predchádzajúcom akademickom roku neukončil zapísané predmety predpísaným spôsobom v súhrnnom počte väčšom ako 12 kreditov, môže požiadať o opakovanie predmetov z tejto časti štúdia. V prípade ich opätovného neukončenia predpísaným spôsobom, je študent vylúčený zo štúdia v zmysle článku 16 ods. 2 tohto študijného poriadku.
Študent môže opakovať predmety z predchádzajúcej časti štúdia v súhrnnom počte väčšom ako 12 kreditov za podmienky článku 23 ods. 2 tohto študijného poriadku.
Žiadosť o opakovanie predmetov z predchádzajúcej časti štúdia s výkazom o štúdiu študent predkladá na študijné oddelenie príslušnej fakulty (SPU) do 31. augusta (vrátane). O opakovaní predmetov kompetentný orgán rozhoduje do 15 dní odo dňa doručenia žiadosti fakulte (SPU).
Pri opakovanom predmete gestor predmetu môže študentovi uznať zápočet, ak mu bol udelený. V prípade neudeleného zápočtu je študent povinný absolvovať výučbu predmetu v plnom rozsahu.
Študent môže požiadať kompetentný orgán o prerušenie štúdia:
bez udania dôvodu najviac na dobu jedného roka,
zo zdravotných a iných vážnych dôvodov najviac na dobu dvoch rokov,
študent – rodič, z dôvodu starostlivosti o dieťa najviac na dobu troch rokov.
Štúdium podľa ods.1 písm. a) a b) tohto článku možno prerušiť najviac jedenkrát v každom stupni štúdia.
Počas prerušenia štúdia stráca študent práva a povinnosti študenta v zmysle § 64 ods. 1 a § 69 ods. 2 zákona. Na študijné oddelenie príslušnej fakulty (SPU) odovzdá výkaz o štúdiu, do ktorého sa zaznamenáva prerušenie štúdia.
Počas doby prerušenia štúdia môže kompetentný orgán na žiadosť študenta ukončiť prerušenie štúdia aj pred uplynutím doby prerušenia.
Po uplynutí času prerušenia štúdia je študent povinný zapísať sa na štúdium na príslušnom študijnom oddelení. Ak sa študent nedostaví po prerušení na opätovný zápis v termíne stanovenom kompetentným orgánom, SPU alebo fakulta písomne vyzve študenta na dostavenie sa k zápisu v lehote desiatich pracovných dní od doručenia tejto výzvy.
Ak sa študent po doručení výzvy v určenej lehote k zápisu nedostaví a ani nepožiada o predĺženie tejto lehoty pre zdravotné dôvody, ktoré mu bránia dostaviť sa na zápis, deň, do ktorého sa mal študent opätovne zapísať, sa považuje za deň, v ktorom študent zanechal štúdium.
Štúdium podľa individuálneho študijného plánu sa organizuje za podmienok, o ktorých rozhoduje kompetentný orgán.
O prestupe z inej vysokej školy v SR alebo v zahraničí, alebo z inej fakulty SPU, z iného študijného programu, resp. formy štúdia rozhoduje na základe písomnej žiadosti študenta, podanej najneskôr do 31. júla daného roka, kompetentný orgán fakulty (SPU), na ktorú chce študent prestúpiť. Na prestup je potrebný aj súhlas kompetentného orgánu fakulty, z ktorej študent chce prestúpiť.
Podmienkou prestupu je uzavretý ročník štúdia. Ďalšie podmienky prestupu stanoví kompetentný orgán fakulty (SPU), na ktorú chce študent prestúpiť.
Kompetentný orgán rozhodne o uznaní štúdia z inej vysokej školy (fakulty) vrátane vykonaných zápočtov a skúšok (zápočty a skúšky možno uznať najviac do piatich rokov od dátumu ich vykonania) a o zaradení do príslušného ročníka, prípadne o rozsahu diferenčných skúšok v súlade s kreditovým systémom štúdia na SPU.
Témy bakalárskych a diplomových prác sa zverejňujú na katedrách v počte a spôsobom, ktorý určí kompetentný orgán. Študent má právo predložiť učiteľovi katedry návrh témy bakalárskej a diplomovej práce, ktorú by chcel spracovať.
Bakalárska/diplomová práca má predpísanú štruktúru podľa jednotnej metodiky SPU.
Bakalárska/diplomová práca sa odovzdáva v dvoch vyhotoveniach na študijné oddelenie príslušnej fakulty (SPU) v termíne stanovenom kompetentným orgánom.
Vypracovanie bakalárskej/diplomovej práce sa považuje za predmet a prideľujú sa mu kredity. Úroveň záverečnej práce hodnotí vedúci záverečnej práce a oponent. Známka za záverečnú prácu sa započítava do študijného priemeru v zmysle čl. 14 ods. 13 a 14 tohto Študijného poriadku.
Vedúci katedry zabezpečí odovzdanie posúdených bakalárskych/diplomových prác na študijné oddelenie fakulty (SPU) v termíne podľa harmonogramu výučby.
S predchádzajúcim písomným súhlasom dekana príslušnej fakulty môže byť záverečná práca napísaná a obhajovaná aj v inom ako štátnom jazyku. V takom prípade je študent povinný zabezpečiť si na vlastné náklady abstrakt záverečnej práce v štátnom jazyku a tento tvorí jej súčasť.
Štúdium v bakalárskom a inžinierskom študijnom programe sa riadne skončí vykonaním štátnej skúšky alebo štátnych skúšok (ďalej len „ŠS“).
Termíny ŠS vypisuje kompetentný orgán v riadnom, prípadne v náhradnom termíne.
Obhajoba bakalárskej práce na bakalárskom štúdiu, diplomovej práce na inžinierskom štúdiu patrí medzi štátne skúšky. Ústne ŠS sa konajú z predmetov určených študijným programom.
ŠS je verejná a koná sa pred skúšobnou komisiou pre ŠS (ktorá o výsledku ŠS rozhoduje na neverejnom zasadnutí). Komisiu menuje a počet členov komisie stanovuje kompetentný orgán podľa počtu predmetov ŠS. Skúšobná komisia na vykonanie ŠS má najmenej štyroch členov (§ 63 ods. 6 zákona). Právo skúšať na ŠS a) bakalárskych študijných programov majú vysokoškolskí učitelia vo funkciách profesor, docent, odborný asistent s vysokoškolským vzdelaním tretieho stupňa. V skúšobnej komisii pre bakalárske študijné programy je zastúpený najmenej jeden vysokoškolský učiteľ pôsobiaci vo funkciách profesorov alebo docentov, b)	inžinierskych študijných programov majú vysokoškolskí učitelia vo funkciách profesor, docent, príp. ďalší odborníci schválení príslušnou vedeckou radou. Najmenej dvaja členovia skúšobnej komisie pre ŠS sú vysokoškolskí učitelia pôsobiaci vo funkciách profesorov alebo docentov.
Študent má právo zoznámiť sa s hodnotením svojej záverečnej práce najneskôr jeden týždeň pred termínom konania ŠS.
Ak sa študent nemôže zúčastniť ŠS, je povinný svoju neúčasť vopred ospravedlniť. V prípade neospravedlnenia svojej neúčasti alebo odstúpenia od skúšky komisia hodnotí výsledok ŠS známkou nedostatočne (4).
K ŠS z určených predmetov sú vypracované okruhy skúšaných tematických celkov, s ktorými sa študent môže zoznámiť najneskôr dva mesiace pred konaním ŠS. Otázky na ŠS sa nezverejňujú a študenti si ich na ŠS losujú samostatne pre každý predmet.
Výsledky ŠS z jednotlivých študijných predmetov, z ktorých sa koná ŠS, sa klasifikujú samostatne. Obhajobu záverečnej práce klasifikuje komisia s prihliadnutím na hodnotenie vedúceho práce a oponenta.
ŠS a jej časti sa klasifikujú týmito známkami: výborne (1), veľmi dobre (1,5), dobre (2), uspokojivo (2,5), dostatočne (3), nedostatočne (4).
Kritériá hodnotenia štátnej skúšky
Obhajoba záverečnej práce Klasifikácia skúšaných predmetov Celkové hodnotenie štátnej skúšky
výborne (1) priemer < 1,5 výborne(1)
výborne (1), veľmi dobre (1,5) 1,5 < priemer < 2,0 veľmi dobre(1,5)
výborne (1), veľmi dobre (1,5), dobre (2) 2,0 < priemer < 2,5 veľmi dobre(2)
výborne (1), veľmi dobre (1,5), dobre (2), uspokojivo (2,5) 2,5 < priemer < 3,0 uspokojivo (2,5)
výborne (1), veľmi dobre (1,5), dobre (2), uspokojivo (2,5) priemer < 3,0 dostatočne (3)
dostatočne(3) priemer < 3,0 dostatočne (3)
obhajoba práce klasifikovaná nedostatočne (komisia rozhodne, či študent prácu prepracuje a rozhodnutie zapíše do zápisu o ŠS) alebo klasifikácia jedného z predmetov známkou nevyhovel (4) nedostatočne (4)
Celkové hodnotenie štúdia na základe dosiahnutého váženého študijného priemeru za štúdium a výsledkov ŠS je: s vyznamenaním, prospel, neprospel
Kritériá pre skončenie štúdia s vyznamenaním: - dosiahnutý vážený študijný priemer za štúdium < 1,50 a - celkové hodnotenie štátnej skúšky známkou výborne.
ŠS možno opakovať iba jedenkrát, a to s ohľadom na ustanovenie článku 23 ods. 2 tohto študijného poriadku.
Pri opakovaných ŠS študent koná ŠS iba z predmetov klasifikovaných známkou nedostatočne (4)
V prípade klasifikácie nedostatočne z obhajoby záverečnej práce, ŠS pozostávajú iba z obhajoby tejto práce.
Podmienkou absolvovania študijných programov s rozšírenou jazykovou prípravou v cudzích jazykoch (AJ, FJ, NJ, RJ, ŠJ) je vykonanie jazykovej skúšky príslušného stupňa v súlade so študijným programom.
Štúdium sa riadne skončí absolvovaním štúdia podľa príslušného študijného programu. Dňom skončenia štúdia je deň, keď sa splní posledná z podmienok predpísaných na riadne skončenie štúdia daného študijného programu.
Štúdium podľa študijného programu nesmie presiahnuť jeho štandardnú dĺžku o viac ako dva akademické roky (článok 3 ods. 1, článok 4 ods. 1 tohto študijného poriadku).
Okrem riadneho skončenia štúdia sa štúdium skončí:
zanechaním štúdia,
neskončením štúdia v termíne určenom podľa § 65 ods. 2 zákona,
vylúčením zo štúdia v dôsledku nesplnenia požiadaviek, ktoré vyplývajú zo študijného programu alebo zo Študijného poriadku SPU,
vylúčením zo štúdia podľa § 72 ods. 2 písm. c) zákona,
zrušením študijného programu podľa § 87 ods. 2 zákona, ak študent neprijme ponuku vysokej školy pokračovať v štúdiu iného študijného programu,
smrťou študenta.
Dňom skončenia štúdia je:
podľa ods. 1 písm. a) tohto článku -	deň, keď bolo vysokej škole doručené písomné vyhlásenie študenta o zanechaní štúdia, -	deň, do ktorého sa mal zapísať do ďalšej časti štúdia po doručení výzvy v zmysle článku 16 ods. 4 tohto študijného poriadku, -	deň, v ktorom sa mal študent po prerušení štúdia dostaviť na opätovný zápis v zmysle článku 18 ods. 6 tohto študijného poriadku,
podľa ods. 1 písm. b) tohto článku koniec akademického roka, v ktorom mal študent skončiť vysokoškolské štúdium,
podľa ods. 1 písm. c) a d) tohto článku deň, keď rozhodnutie o vylúčení štúdia nadobudlo právoplatnosť,
podľa ods. 1 písm. e) tohto článku deň, ku ktorému vysoká škola oznámila zrušenie študijného programu.
Študent, ktorý skončil štúdium v zmysle ods. 1 písm. b) a c) tohto článku, môže podať žiadosť o preskúmanie tohto rozhodnutia. Žiadosť sa podáva orgánu, ktorý rozhodnutie vydal, v lehote do ôsmich dní odo dňa jeho doručenia. Ak je týmto orgánom dekan, môže sám žiadosti vyhovieť, ak zistí, že rozhodnutie bolo vydané v rozpore so zákonom, s vnútornými predpismi fakulty či SPU. Inak postúpi žiadosť rektorovi. Rektor zmení rozhodnutie, ak bolo vydané v rozpore so zákonom, s vnútornými predpismi fakulty či SPU. Inak žiadosť zamietne a rozhodnutie potvrdí. Ak rozhodnutie vydal rektor SPU, môže sám žiadosti vyhovieť, ak zistí, že rozhodnutie bolo vydané v rozpore so zákonom alebo s vnútorným predpisom SPU. Inak postúpi žiadosť akademickému senátu SPU. Akademický senát SPU zmení rozhodnutie, ak bolo vydané v rozpore so zákonom alebo s vnútorným predpisom SPU. Inak žiadosť zamietne a rozhodnutie potvrdí. Odpoveď žiadateľovi o preskúmanie rozhodnutia musí byť odoslaná do 30 dní od doručenia žiadosti o preskúmanie rozhodnutia.
Pochvaly a ceny
Pochvaly a ceny môžu byť udelené študentom za úspešné štúdium, za aktívne zapájanie sa do vedeckej, výskumnej a odbornej činnosti, za reprezentáciu fakulty a univerzity alebo za vysoko humánne skutky.
Študentom, ktorí absolvovali štúdium s vyznamenaním, je možné udeliť:
cenu rektora,
cenu dekana.
Pochvaly a ceny v zmysle ods. 1 a 2 tohto článku môžu byť spojené so štipendiom podľa Štipendijného poriadku SPU alebo fakulty.
preukaz študenta,
Preukaz študenta je doklad, ktorý potvrdzuje jeho právne postavenie, ktoré ho oprávňuje využívať práva a výhody študenta vyplývajúce zo zákonov, z vnútorných predpisov SPU a z dohôd s inými právnickými osobami. Tento doklad slúži aj na preukázanie údajov v ňom zapísaných. Preukaz má jednotnú štruktúru určenú ministerstvom. Vydáva ho SPU.
Výkaz o štúdiu (index) je doklad, do ktorého sa zapisujú predmety študijného programu a výsledky kontroly študijnej úspešnosti. Vydáva ho fakulta, ak sa študijný program uskutočňuje na fakulte, alebo SPU pri študijných programoch uskutočňovaných na SPU.
Výpis výsledkov štúdia obsahuje údaje o študijných povinnostiach, ktoré študent v rámci svojho štúdia študijného programu splnil. Vydáva ho fakulta pri študijných programoch uskutočňovaných na fakulte alebo SPU, ak bol študijný program uskutočňovaný na SPU. Na základe osobitnej žiadosti študenta SPU alebo fakulta vydáva výpis výsledkov aj v anglickom jazyku.
Výpis výsledkov štúdia patrí:
osobe, ktorá skončila štúdium študijného programu v zmysle článku 24 ods. 1 tohto študijného poriadku,
študentovi na základe jeho žiadosti,
absolventovi štúdia študijného programu na základe jeho žiadosti.
Študentovi spoločného študijného programu podľa § 54a zákona vydá doklady o štúdiu tá zo spolupracujúcich vysokých škôl, ktorej to určí dohoda uzatvorená podľa § 54a ods. 2 zákona.
Doklady o absolvovaní štúdia študijného programu v študijnom odbore sú:
dodatok k diplomu.
Vysokoškolský diplom je doklad o absolvovaní štúdia akreditovaného študijného programu v príslušnom študijnom odbore a o udelení akademického titulu. Vydáva ho SPU. Vysokoškolský diplom sa odovzdáva spravidla pri akademickom obrade.
Vysvedčenie o štátnej skúške je doklad o vykonanej štátnej skúške, jej súčastiach a o jej výsledku. Vydáva ho SPU.
Dodatok k diplomu je doklad, ktorý obsahuje podrobnosti o absolvovanom študijnom programe. Vydáva ho SPU. Absolvent dostane dodatok k diplomu súčasne s diplomom.
Na základe osobitnej žiadosti vydá SPU absolventovi doklady o štúdiu podľa odseku 1 tohto článku aj v anglickom jazyku za poplatok podľa interných smerníc SPU.
Študenti študijných odborov zriadených podľa predchádzajúcich predpisov dokončia štúdium podľa predchádzajúcich predpisov. V tomto zmysle im budú vydané i doklady o absolvovaní štúdia (diplom a vysvedčenie o štátnej skúške) podľa § 109 ods. 1 zákona.
Študentovi spoločného študijného programu podľa § 54a zákona vydá doklady o absolvovaní štúdia tá zo spolupracujúcich vysokých škôl, ktorej to určí dohoda o spoločných študijných programoch.
ŠTUDENTI SPU
Práva a povinnosti študenta
Študent SPU má tieto práva:
študovať študijný program, na ktorý bol prijatý,
utvoriť si študijný plán podľa pravidiel študijného programu a Študijného poriadku SPU (fakulty),
zapísať sa do ďalšej časti študijného programu, ak splnil povinnosti určené študijným programom alebo študijným poriadkom,
pri rešpektovaní časových a kapacitných obmedzení daných študijným poriadkom a študijným programom zvoliť si tempo štúdia, poradie absolvovania jednotiek študijného programu pri zachovaní predpísanej nadväznosti a zvoliť si učiteľa pri predmete vyučovanom viacerými učiteľmi,
v rámci svojho vysokoškolského štúdia uchádzať sa aj o štúdium na inej fakulte, vysokej škole a univerzite v SR alebo v zahraničí,
používať zariadenia SPU v súlade s pravidlami určenými SPU a fakultou,
mať zastúpenie v samosprávnych orgánoch SPU (fakulty),
zúčastňovať sa na vedeckej, výskumnej a ďalšej tvorivej činnosti univerzity a fakulty,
aspoň raz ročne mať možnosť formou anonymného dotazníka vyjadriť sa o kvalite výučby a o učiteľoch,
slobodne, primeranou formou, uplatňovať názory a pripomienky k vzdelávaniu na fakulte (SPU),
voliť akademické samosprávne orgány,
na rôzne filozofické názory a náboženské vyznania,
využívať a uplatňovať akademické slobody v súlade so zásadami demokracie, humanity a s Právnym poriadkom SR,
na informačné a poradenské služby súvisiace so štúdiom a s možnosťou uplatnenia absolventov študijných programov v praxi,
ak sa na študenta vzťahuje povinnosť uhradiť školné podľa § 92 ods. 5 zákona, je študent povinný rozhodnúť sa, v ktorom študijnom programe bude v príslušnom akademickom roku študovať bezplatne, ak má na bezplatné štúdium nárok,
za podmienok určených študijným poriadkom zmeniť študijný program v rámci toho istého študijného odboru alebo kombinácie študijných odborov.
Povinnosti študenta SPU sú:
dodržiavať Štatút SPU a fakulty a Študijný poriadok SPU a fakulty a relevantné vnútorné predpisy,
plniť si študijné povinnosti v súlade so svojím študijným programom,
uhrádzať školné a poplatky, ak tieto sú v súlade s platnými zákonmi a internými predpismi SPU, spojené so štúdiom výlučne a priamo SPU, a pravdivo uviesť skutočnosti rozhodujúce na ich určenie,
oznámiť SPU alebo fakulte, ak je zapísaný na študijný program uskutočňovaný na fakulte, adresu určenú na doručovanie písomností,
osobne sa dostaviť na písomné predvolanie kompetentného orgánu alebo nimi povereného zamestnanca univerzity na prerokovanie otázok týkajúcich sa priebehu alebo skončenia jeho štúdia, alebo súvisiacich s jeho právami a povinnosťami,
chrániť a hospodárne využívať majetok, prostriedky a služby SPU, dodržiavať pravidlá občianskeho spolunažívania, plniť si svoje občianske povinnosti na SPU aj mimo nej,
chrániť svoje zdravie a zdravie iných, starať sa o tvorbu a ochranu životného i pracovného prostredia,
písomne oznámiť SPU najneskôr do 30. septembra príslušného akademického roka svoje rozhodnutie podľa bodu 1 písm. o) tohto článku.
SPU vedie register študentov, ktorý slúži na evidenciu študentov a na štatistické a rozpočtové účely.
V registri študentov sú zaznamenané údaje o jednotlivých študentoch v štruktúre podľa § 73 ods. 3 zákona.
Údaje v registri študentov môžu spracovávať len osobitne poverení pracovníci SPU.
Od akademického roka 2005/2006 môže SPU prijímať študentov len na štúdium akreditovaných študijných programov podľa zákona a na základe kreditového systému štúdia.
Práva konať štátne skúšky v študijných odboroch bakalárskeho štúdia podľa doterajších predpisov zanikajú 31. decembra 2009, ak z iných dôvodov nezanikli pred týmto dňom.
Práva konať štátne skúšky v študijných odboroch inžinierskeho štúdia zanikajú 31. decembra 2011, ak z iných dôvodov nezanikli pred týmto dňom.
V zmysle § 109 ods.1 zákona študenti doktorandského štúdia vo vedných odboroch zriadených podľa predchádzajúcich predpisov dokončia štúdium podľa predchádzajúcich predpisov a v zmysle § 109 ods.6 zákona práva konať doktorandské štúdium, dizertačné skúšky a obhajoby dizertačných prác a udeľovať vedecko-akademické hodnosti v príslušných vedných odboroch priznané podľa doterajších predpisov do nadobudnutia účinnosti zákona zanikajú 31. decembra 2010, ak z iných dôvodov nezanikli pred týmto dňom.
Ustanovenia § 92 ods. 3 až 8 zákona sa nevzťahujú na študentov prijatých na štúdium pred 1. septembrom 2007, ak v príslušnom stupni vysokoškolského vzdelávania neboli prijatí a nezapísali sa na štúdium aj po tomto termíne.
Dňom nadobudnutia platnosti Študijného poriadku SPU stráca platnosť Študijný poriadok SPU schválený AS SPU dňa 2. 3. 2005.
Tento študijný poriadok bol schválený Akademickým senátom SPU dňa 27.2.2008, nadobúda platnosť odo dňa registrácie a účinnosť odo dňa doručenia rozhodnutia SPU o jeho zaregistrovaní Ministerstvom školstva SR.
Podrobné náležitosti k doktorandskému štúdiu sú rozpracované v Metodických pokynoch SPU a Metodických pokynoch jej fakúlt.
POSUDOK OPONENTA ZÁVEREČNEJ PRÁCE | DOCX, 0.02 MB
Zásady realizácie vyučovacieho procesu študentov SPU v Nitre z hľadiska BOZP | PDF, 0.12 MB
Študijné predpisy | PDF, 0.23 MB
Úradné hodiny na študijnom oddelení : | PDF, 0.01 MB